Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara daitezen Emakumeen kalitatezko enplegua bultzatzera eta laneko desberdintasunak eragindako arraila murriztera bideratutako proposamenak eginen dituen txosten bat egiteko ponentziaren barne-funtzionamendurako arauak, zeinak ponentziak berak onetsi baitzituen, 2018ko irailaren 19an eginiko bilkuran. Hona haien testua:

“**Lehena.-** Ponentziak xedetzat du txosten bat egitea, emakumeen kalitatezko enplegua bultzatzera eta laneko desberdintasunak eragindako arraila murriztera bideratutako proposamenak eginen dituena.

Behin txostena eginda, Legebiltzarreko Mahaiari igorriko zaio, aurkez litezkeen boto partikularrekin batera; eta Mahaiak Batzordeko kideei bidaliko die, eztabaidatu eta bozkatzeko.

**Bigarrena.-** Hona ponentzia osatuko duten foru parlamentarien zerrenda:

UPN talde parlamentarioa  
Maribel García Malo andrea  
Ordezkoa: Ana San Martín Aniz andrea

Geroa Bai talde parlamentarioa  
Virginia Alemán Arrastio andrea  
Ordezkoa: Rafael Eraso Salazar jauna

EH-Bildu Nafarroa talde parlamentarioa  
Aranzazu Izurdiaga Osinaga andrea  
Ordezkoa: Bakartxo Ruiz Jaso andrea

Podemos-Ahal Dugu-Orain Bai talde parlamentarioa  
María Teresa Sáez Barrao andrea  
Ordezkoa: Carlos Couso Chamarro jauna

PSN talde parlamentarioa  
Nuria Medina Santos andrea  
Ordezkoa: Ainhoa Unzu Garate andrea

PPN foru parlamentarien elkartea  
Ana María Beltrán Villalba andrea  
Ordezkoa: Javier García Jiménez jauna

I-E foru parlamentarien elkartea  
José Miguel Nuin Moreno jauna  
Ordezkoa: María Luisa De Simón Caballero andrea

**Hirugarrena.-** Ponentziak lehendakaria hautatuko du, eta, kasua bada, ponentziako beste kide batek ordeztu ahalko du hura. Ponentziako idazkari-lanetan jardunen da ponentziari laguntzen dion legelaria, edo haren ordezkoa.

**Laugarrena.-** Ponentziak boto ponderatuaren sistemaren bidez hartuko ditu erabaki guztiak. Horretarako, ponentziako eledun-kide bakoitzak bere talde parlamentarioak edo foru parlamentarien elkarteak zenbat kide dituen, horrenbeste boto edukiko ditu ponentzian.

**Bosgarrena.-** Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du gaian aditu diren beste batzuk ere etor daitezen.

**Seigarrena.-** Ponentziako kideen gehiengoak hala erabakitzen badu, ponentzian eginen diren agerraldiak hedabideei irekiak eta ikus-entzunezko bitartekoak erabiliz erretransmitituak izanen dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

**Zazpigarrena.-** Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

**Zortzigarrena.-** Ponentziak agindu zaion lana bukatu arte eginen du lan, eta lan hori ponentzia eratu eta sei hilabeteko epean bukatu beharko du.

**Bederatzigarrena.-** Erabaki hau Nafarroako Parlamentuko Aldizkari Ofizialean argitaratzea”.

Iruñean, 2018ko irailaren 19an

Lehendakaria: Ainhoa Aznárez Igarza